Sodba Sodišča (drugi senat) z dne 22. decembra 2008 – Komisija proti Španiji

(Zadeva C-189/07)

„Neizpolnitev obveznosti države – Uredba (EGS) št. 2847/93 – Člena 2(1) ter 31(1) in (2) – Uredbi (ES) št. 2406/96 in 850/98 – Nadzorni sistem na področju ribištva – Skupni tržni standardi za nekatere ribiške proizvode – Nezadovoljiv nadzor in inšpekcije – Nesprejetje ustreznih ukrepov za kaznovanje kršitev – Izvrševanje kazni – Splošno neizpolnjevanje obveznosti iz določb uredbe – Predložitev Sodišču dodatnih dokazov za utemeljitev splošnosti in stalnosti neizpolnjevanja obveznosti – Dopustnost“

1. Tožba zaradi neizpolnitve obveznosti – Predmet spora – Določitev med predhodnim postopkom – Splošna neizpolnitev določb uredbe (člen 226 ES) (Glej točke od 27 do 31.)

2. Tožba zaradi neizpolnitve obveznosti – Pravica Komisije do vložitve tožbe – Diskrecijska pravica – Nepristranskost – Vzrok za neizpolnitev – Nevplivanje (člen 226 ES) (Glej točki 33 in 34.)

3. Ribištvo – Ohranjanje ribolovnih virov – Nadzorni ukrepi – Obveznosti nadzora in izvajanja represivnih ukrepov s strani držav članic – Obseg (Uredba Sveta št. 2847/93, členi 1, 2 in 31(2)) (Glej točke od 35 do 40.)

4. Tožba zaradi neizpolnitve obveznosti – Dokaz neizpolnitve – Dokazno breme Komisije – Domneve – Nedopustnost (člen 226 ES) (Glej točko 82.)

5. Ribištvo – Ohranjanje ribolovnih virov – Sistem ribolovnih kvot – Nadzorni ukrepi (Uredba Sveta št. 2847/93, člen 31) (Glej točko 124.)

Predmet

Neizpolnitev obveznosti države – Kršitev členov 2(1) ter 31(1) in (2) Uredbe Sveta (EGS) št. 2847/93 z dne 12. oktobra 1993 o oblikovanju nadzornega sistema na področju skupne ribiške politike (UL L 261, str. 1) – Kršitev uredb Sveta (ES) št. 2406/96 z dne 26. novembra 1996 o določitvi skupnih tržnih standardov za nekatere ribiške proizvode (UL L 334, str. 1) in št. 850/98 z dne 30. marca 1998 za ohranjanje ribolovnih virov s tehničnimi ukrepi za varovanje nedoraslih morskih organizmov (UL L 125, str. 1) – Nezadovoljiv nadzor – Nesprejetje ustreznih ukrepov za kaznovanje kršitev

Izrek

1) Kraljevina Španija

– s tem, da na svojem ozemlju in v morskih vodah, ki spadajo pod njeno suverenost, ni izvajala zadovoljivega nadzora in inšpekcije nad ribolovom, zlasti nad dejavnostmi iztovarjanja in prodaje vrst, za katere na podlagi uredb Sveta (ES) št. 850/98 z dne 30. marca 1998 za ohranjanje ribolovnih virov s tehničnimi ukrepi za varovanje nedoraslih morskih organizmov in št. 2406/96 z dne 26. novembra 1996 o določitvi skupnih tržnih standardov za nekatere ribiške proizvode veljajo določbe o najmanjši velikosti, in s tem, da ni namenila potrebnih kadrov za nadzor in inšpekcijo nad ribolovom, ter

– s tem, da proti odgovornim za kršitve predpisov Skupnosti o ribištvu ni s potrebno odločnostjo zagotovila sprejetja ustreznih ukrepov, predvsem tako, da bi proti njim uvedla upravne ali kazenske postopke in jim naložila odvračilne kazni,

– ni izpolnila obveznosti iz členov 2(1) ter 31(1) in (2) Uredbe Sveta (EGS) št. 2847/93 z dne 12. oktobra 1993 o oblikovanju nadzornega sistema na področju skupne ribiške politike, kakor je bila spremenjena z Uredbo Sveta (ES) št. 2846/98 z dne 17. decembra 1998.

2) V preostalem se tožba zavrne.